CELEX: 32022D0589
Language: fi
Date: 2022-04-06 00:00:00
Title: Komission päätös (EU) 2022/589, annettu 6 päivänä huhtikuuta 2022, energiaköyhyyttä ja haavoittuvia kuluttajia koskevia kysymyksiä käsittelevän komission koordinointiryhmän perustamisesta, kokoonpanosta ja toimintaa koskevista säännöksistä

11.4.2022   
               
               
                  FI
               
               
                  Euroopan unionin virallinen lehti
               
               
                  L 112/67
               
            
         KOMISSION PÄÄTÖS (EU) 2022/589,
         annettu 6 päivänä huhtikuuta 2022,
         energiaköyhyyttä ja haavoittuvia kuluttajia koskevia kysymyksiä käsittelevän komission koordinointiryhmän perustamisesta, kokoonpanosta ja toimintaa koskevista säännöksistä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen ja erityisesti sen 168 ja 194 artiklan,
         sekä katsoo seuraavaa:
         
                     (1)
                  
                  
                     Oikeudenmukainen ja tasapuolinen siirtymä ilmastoneutraaliin unioniin vuoteen 2050 mennessä on keskeinen osa Euroopan vihreän kehityksen ohjelmaa ja EU:n vuoden 2030 energia- ja ilmastotavoitteita. Heinä- ja joulukuussa 2021 esitetyissä Euroopan vihreän kehityksen ohjelman toteuttamiseen tähtäävissä lainsäädäntöpaketeissa keskitytään voimakkaasti energiaköyhyyden torjumiseen ja haavoittuvassa asemassa olevien henkilöiden suojeluun. Myös perusparannusaallossa (1), keskeisessä aloitteessa yksityisten ja julkisten rakennusten peruskorjauksen edistämiseksi, painotetaan vahvasti energiaköyhyyden torjumista. Tässä yhteydessä komissio on käynnistänyt kohtuuhintaista asumista koskevan aloitteen 100 sosiaalisen ja kohtuuhintaisen asuinalueen kunnostamiseksi kärkihankkeena ja antanut vuonna 2020 energiaköyhyyttä koskevan suosituksen (2), jonka tarkoituksena on auttaa poistamaan energiaköyhyyttä puuttumalla sen perimmäisiin syihin ja edistää energiatehokkaita perusparannusstrategioita, jotka parantavat EU:n kansalaisten elämänlaatua.
                  
               
                     (2)
                  
                  
                     Energiaköyhyys on myös vakiintunut käsite ”Puhdasta energiaa kaikille eurooppalaisille” -säädöspaketissa, jossa asetetaan kuluttajat oikeudenmukaisen energiasiirtymän keskiöön ja säädetään useista kohdennetuista toimenpiteistä, joilla puututaan tiettyihin haavoittuvuuksiin energialainsäädännön kautta.
                  
               
                     (3)
                  
                  
                     Energiapalvelujen saatavuus on olennaisen tärkeää sosiaalisen osallisuuden kannalta. Euroopan sosiaalisten oikeuksien pilarissa, josta Euroopan parlamentti, neuvosto ja komissio antoivat yhteisen julistuksen 17 päivänä marraskuuta 2017, energia mainitaan yhtenä peruspalveluna (3), johon jokaisella on oikeus. Tällaisten palvelujen saatavuutta varten on tarjottava tukea sitä tarvitseville (4). Euroopan sosiaalisten oikeuksien pilaria koskevassa toimintasuunnitelmassa (5) esitetään konkreettisia toimia pilarin 20 periaatteen toteuttamiseksi käytännössä, mukaan lukien vuoteen 2022 mennessä toteutettavat konkreettiset aloitteet, joilla myös edistetään energiaköyhyyden torjuntaa.
                  
               
                     (4)
                  
                  
                     Antamalla energiaköyhyyttä koskevan suosituksensa ja siihen liittyvän komission yksiköiden valmisteluasiakirjan komissio on energiaunionin ja ilmastotoimien hallinnosta annetun Euroopan parlamentin ja neuvoston asetuksen (EU) 2018/1999 (6) (hallintoasetus) ja uudelleenlaaditun sähködirektiivin mukaisesti myös täyttänyt velvollisuutensa antaa suuntaa-antavia ohjeita energiaköyhyyden mittaamiseen käytettävistä asianmukaisista indikaattoreista sekä siitä, miten ”merkittävä määrä energiaköyhyydessä olevia kotitalouksia” määritellään. Komissio korostaa myös kansallisiin energia- ja ilmastosuunnitelmiin ja pitkän aikavälin peruskorjausstrategioihin liittyvien politiikkojen merkitystä näiden ongelmien ratkaisemisessa. Koordinointiryhmä hyödyntää kansalaisten energiafoorumin ja EU:n energiaköyhyyden seurantakeskuksen työtä.
                  
               
                     (5)
                  
                  
                     Energiaköyhyyden ja haavoittuvien kuluttajien vakiomääritelmät ovat edelleen kehitteillä. Sen vuoksi jäsenvaltiot asettavat omat arviointiperusteensa kansallisen ja paikallisen toimintaympäristön mukaisesti. Vastaavasti arvokkaina nähdään jäsenvaltioiden ponnistelut köyhyyden vähentämiseksi yleensä. Energiaköyhyyttä koskevat komission ohjeet (7) on otettava huomioon pantaessa täytäntöön ja päivitettäessä kansallisia energia- ja ilmastosuunnitelmia energiaunionin ja ilmastotoimien hallinnosta annetun asetuksen mukaisesti.
                  
               
                     (6)
                  
                  
                     Jäsenvaltiot velvoitetaan Euroopan parlamentin ja neuvoston direktiivin (EU) 2019/944 (8) 28 artiklassa ja Euroopan parlamentin ja neuvoston direktiivin 2009/73/EY (9) 3 artiklan 3 kohdassa määrittelemään heikossa asemassa olevien asiakkaiden käsite, jolla voidaan viitata energiaköyhyyteen ja muun muassa kieltoon kytkeä tällaiset asiakkaat pois verkosta kriittisinä aikoina. Heikossa asemassa olevien asiakkaiden käsite voi kattaa tulotasot, energiamenojen osuuden käytettävissä olevista tuloista, kotien energiatehokkuuden, kriittisen riippuvuuden sähkölaitteista terveyteen liittyvistä syistä, iän tai muita perusteita. Jäsenvaltioiden on toteutettava asianmukaisia toimenpiteitä asiakkaiden suojelemiseksi ja varmistettava erityisesti, että heikossa asemassa olevia asiakkaita varten on asianmukaisia suojakeinoja.
                  
               
                     (7)
                  
                  
                     Uudelleenlaaditun sähködirektiivin (EU) 2019/944 29 artiklassa jäsenvaltiot velvoitetaan myös arvioimaan energiaköyhyydessä olevien kotitalouksien määrä ja todetaan, että niiden on määritettävä ja julkaistava tämän arvioinnin perusteet. Jos tällaisia kotitalouksia on merkittävä määrä, jäsenvaltioiden on sisällytettävä kansallisiin energia- ja ilmastosuunnitelmiinsa ohjeellinen tavoite energiaköyhyyden vähentämiseksi, esitettävä aikataulu ja hahmoteltava asiaan liittyvät politiikat ja toimenpiteet. Niiden on tämän jälkeen raportoitava komissiolle energiaunionin ja ilmastotoimien hallinnosta annetun asetuksen mukaisesti edistymisestään energiaköyhyydessä olevien kotitalouksien määrän vähentämisessä. Vastaavasti direktiivin 2009/73/EY 3 artiklan 4 kohdassa jäsenvaltioilta edellytetään asianmukaisia toimenpiteitä energiaköyhyyden torjumiseksi.
                  
               
                     (8)
                  
                  
                     Kaikki 55-valmiuspaketin aloitteet, joilla vuoteen 2030 ulottuvat EU:n ilmasto- ja energiatavoitteet pannaan täytäntöön, on johdonmukaisesti suunniteltu siten, että niillä saadaan aikaan synergioita ja lievennetään mahdollisia kielteisiä jakaumavaikutuksia, myös jäsenvaltioiden välillä ja erityisesti kaikkein heikoimmassa asemassa olevien ja energiaköyhimpien osalta (ehdotus energiatehokkuusdirektiivin uudelleenlaatimiseksi, ehdotus sosiaalisesta ilmastorahastosta, ehdotus energiaverodirektiivin uudelleenlaatimiseksi, ehdotus rakennusten energiatehokkuutta koskevan direktiivin uudelleenlaatimiseksi, vetyä ja kaasusektorin hiilestä irtautumista koskeva paketti, ehdotus neuvoston suositukseksi oikeudenmukaisesta siirtymisestä ilmastoneutraaliuteen). Antaakseen mahdollisimman suuren tuen jäsenvaltioille komissio on antanut suosituksen (10), joka sisältää suuntaviivoja ja esimerkkejä energiatehokkuus etusijalle -periaatteen täytäntöönpanosta päätöksenteossa niin energia-alalla kuin sen ulkopuolella.
                  
               
                     (9)
                  
                  
                     On ratkaisevan tärkeää vaihtaa parhaita käytäntöjä ja lisätä politiikkatoimien koordinointia jäsenvaltioiden, muiden sidosryhmien ja komission välillä haavoittuvien, taloudellisesti heikkojen tai energiaköyhyydestä kärsivien kotitalouksien tukemiseksi, jotta voidaan vahvistaa ponnisteluja ja sitoumuksia Euroopan vihreän kehityksen ohjelman toteuttamiseksi oikeudenmukaisesti ja tasapuolisesti. Tämän vuoksi olisi perustettava energiaköyhyyttä ja haavoittuvia kuluttajia koskevia kysymyksiä käsittelevä koordinointiryhmä.
                  
               
                     (10)
                  
                  
                     Energiaköyhyyttä ja haavoittuvia kuluttajia koskevia kysymyksiä käsittelevän koordinointiryhmän yleisenä tehtävänä tulisi olla tarjota komissiolle ja jäsenvaltioille tarvittavaa poliittista asiantuntemusta aloitteissa, joilla pyritään tunnistamaan, tukemaan ja suojelemaan haavoittuvimpia kuluttajia samalla kun ylläpidetään ja tehostetaan energian sisämarkkinoiden moitteetonta toimintaa. Sen olisi oltava yhteydessä asiaankuuluviin neuvoston valmisteluelimiin, kuten sosiaalisen suojelun komiteaan, erityisesti mitä tulee politiikkojen vaikutuksiin haavoittuvien ja pienituloisten kotitalouksien kannalta sekä sosiaalipolitiikan rooliin energiaköyhyyden torjunnassa.
                  
               
                     (11)
                  
                  
                     Ryhmän olisi muodostuttava jäsenvaltioiden toimivaltaisista viranomaisista. Olisi vahvistettava säännöt, joiden mukaisesti ryhmän jäsenet saavat antaa tietoja,
                  
               ON PÄÄTTÄNYT SEURAAVAA:
         
            1 artikla
            Kohde
            Perustetaan energiaköyhyyttä ja haavoittuvia kuluttajia koskevia kysymyksiä käsittelevä koordinointiryhmä, jäljempänä ’ryhmä’.
         
         
            2 artikla
            Ryhmän tehtävät
            
               1.   Ryhmän tehtävänä on:
               
                           a)
                        
                        
                           toimia pääasiallisena foorumina komission ja jäsenvaltioiden väliselle tiedonvaihdolle ja koordinoinnille kysymyksissä, jotka koskevat taloudellisesti heikkoihin tai energiaköyhyydestä kärsiviin kotitalouksiin ja haavoittuviin kuluttajiin kohdistuvan unionin lainsäädännön, ohjelmien ja politiikkojen suunnittelua ja täytäntöönpanoa, mukaan lukien energian kohtuuhintaisuus, perusparannukseen ja energiatehokkuuteen kohdennetut toimenpiteet sekä kansallisen tason rahoitusjärjestelmät;
                        
                     
                           b)
                        
                        
                           tarjota foorumi kokemusten, parhaiden käytäntöjen ja asiantuntemuksen vaihdolle haavoittuvia kuluttajia ja taloudellisesti heikkoja tai energiaköyhyydestä kärsiviä kotitalouksia koskevissa kysymyksissä, myös alueellisella ja paikallisella tasolla;
                        
                     
                           c)
                        
                        
                           avustaa komissiota ja jäsenvaltioita politiikka-aloitteiden suunnittelussa, erityisesti kansallisten energia- ja ilmastosuunnitelmien, yhdennettyä kansallista energia- ja ilmastosuunnitelmaa koskevien edistymisraporttien ja näihin liittyvien strategioiden osalta.
                        
                     
            
               2.   Ryhmän tehtävänä on erityisesti
               
                           a)
                        
                        
                           vaihtaa tietoja päätöksistä, jotka koskevat toimenpiteitä haavoittuvien kuluttajien ja taloudellisesti heikkojen tai energiaköyhyydestä kärsivien kotitalouksien tukemiseksi ja vaikutusmahdollisuuksien lisäämiseksi sekä käsitellä energian kohtuuhintaisuuteen liittyviä kysymyksiä niiden kansallisessa toimintaympäristössä ja laajemmassa puhtaaseen energiaan siirtymisen viitekehyksessä kulloisellakin hallinnon tasolla (kansallisella, alueellisella ja paikallisella tasolla);
                        
                     
                           b)
                        
                        
                           keskustella haavoittuviin kuluttajiin ja taloudellisesti heikkoihin tai energiaköyhyydestä kärsiviin kotitalouksiin liittyvistä erityiskysymyksistä asianmukaisten toimien ja koordinoitujen ratkaisujen määrittämiseksi unionin lainsäädännön mukaisesti;
                        
                     
                           c)
                        
                        
                           tarkastella energiaköyhyyden neuvontakeskuksen ja komission säännöllisesti laatimia katsauksia ja raportteja erityisesti perimmäisiin syihin ja ratkaisuihin liittyvän edistymisen käsittelemiseksi, mittaamiseksi ja seuraamiseksi, mukaan lukien asiaankuuluvat sosioekonomiset analyysit;
                        
                     
                           d)
                        
                        
                           parantaa saatavilla olevien tietojen ja tilastollisten indikaattoreiden laatua ja valikoimaa, mukaan lukien yhdenmukaistettu unionin tiedonkeruu, ottaen asianmukaisesti huomioon kansalliset erityispiirteet, jotta varmistetaan, että lähestymistavat energiaköyhien ja haavoittuvien kuluttajien tukemiseksi ja vaikutusmahdollisuuksien lisäämiseksi pohjautuvat tietoon ja ajantasaiseen ymmärrykseen keskeisistä kysymyksistä ja asiaankuuluvista ulottuvuuksista sekä niiden alueellisesta ja ajallisesta vaihtelusta, ja tehdä tässä tiivistä yhteistyötä sosiaalisen suojelun komitean (ja sen indikaattorityöryhmän) ja ESTATin kanssa;
                        
                     
                           e)
                        
                        
                           edistää tiedonvaihtoa, ennaltaehkäisyä ja koordinoitua toimintaa hätätilanteessa unionissa.
                        
                     
         
         
            3 artikla
            Kuuleminen
            Komissio voi kuulla ryhmää kaikista energiaköyhyyteen ja haavoittuviin kuluttajiin liittyvistä kysymyksistä.
         
         
            4 artikla
            Jäsenyys
            
               1.   Ryhmä koostuu kaikkien jäsenvaltioiden viranomaisista.
            
            
               2.   Jäsenvaltioiden viranomaiset, erityisesti energia-asioista vastaavat ministeriöt, nimeävät edustajansa ja varmistavat, että niiden edustajilla on suoritettavaan työhön liittyvä korkeatasoinen asiantuntemus jäsenvaltion sisäisistä järjestelyistä riippuen.
            
            
               3.   Kukin jäsenvaltio nimeää enintään kaksi pysyvää edustajaa ja kaksi varajäsentä osallistumaan ryhmän työhön asianmukaisella päätöksentekotasolla.
            
            
               4.   Varajäsenet nimitetään samoin edellä 2 kohdassa mainituin edellytyksin kuin varsinaiset jäsenet; varajäsenet toimivat varsinaisten jäsenten sijaisina näiden ollessa poissa tai estyneenä.
            
            
               5.   Komissio voi kieltäytyä nimeämästä edustajaa, jos se katsoo, että nimitys on epäasianmukainen edellä 2 kohdassa esitettyjen vaatimusten valossa. Tällaisessa tapauksessa kyseistä jäsenvaltiota pyydetään nimeämään toinen edustaja. Kukin ryhmän jäsen varmistaa, että sen jäsenyysstatus on ajan tasalla.
            
            
               6.   Jäsenten henkilötiedot kerätään, käsitellään ja julkaistaan soveltuvin osin Euroopan parlamentin ja neuvoston asetuksen (EU) 2016/679 (11) tai (EU) 2018/1725 (12) mukaisesti.
            
            
               7.   Jäsenet jatkavat tehtävässään toimikautensa loppuun tai siihen asti, kun niiden tilalle on nimitetty uusi jäsen. Niiden toimikausi voidaan uusia.
            
         
         
            5 artikla
            Toiminta
            
               1.   Ryhmän puheenjohtajana toimii ENER-pääosaston edustaja.
            
            
               2.   Puheenjohtaja kutsuu ryhmän koolle säännöllisin väliajoin ja jakaa ryhmän kanssa sen jäseniltä saadut tiedot, kuitenkin niin että kaupallisesti arkaluonteisten tietojen luottamuksellisuus säilytetään.
            
            
               3.   Ryhmän kokoukset pidetään verkossa tai komission tiloissa.
            
            
               4.   Sihteeripalveluista huolehtii ENER-pääosasto. Komission virkamiehet asiaankuuluvista yksiköistä voivat osallistua ryhmän kokouksiin.
            
            
               5.   ENER-pääosasto asettaa kaikki asiaankuuluvat työasiakirjat ryhmän jäsenten saataville yhteisen työalustan kautta. Lisäksi komissio julkaisee kaikki asiaankuuluvat asiakirjat joko rekisterissä tai erityisellä verkkosivustolla, jolle on linkki rekisteristä. ENER-pääosasto julkaisee esityslistan ja muut olennaiset tausta-asiakirjat hyvissä ajoin ennen kokouksia. Järjestelmällisestä julkaisemisesta voidaan poiketa silloin, kun asiakirjan tietojen ilmaiseminen voisi vaarantaa julkisen tai yksityisen edun suojan asetuksen (EY) N:o 1049/2001 4 artiklassa määritellyllä tavalla.
            
            
               6.   Sihteeristö laatii pöytäkirjan puheenjohtajan alaisuudessa toimitettavaksi pian kokouksen jälkeen.
            
            
               7.   Jos mahdollista, ryhmä antaa lausuntonsa, suosituksensa ja raporttinsa yhteisymmärryksessä. Äänestyksissä äänestyksen tulos määräytyy jäsenten yksinkertaisella enemmistöllä. Vastaan äänestäneillä tai äänestämättä jättäneillä jäsenillä on oikeus siihen, että lausuntoon, suositukseen tai raporttiin liitetään yhteenveto heidän kantansa perusteluista.
            
         
         
            6 artikla
            Alaryhmät
            ENER-pääosasto voi perustaa alaryhmiä tarkastelemaan erityisiä kysymyksiä ryhmän määrittelemän toimeksiannon perusteella. Alaryhmät noudattavat toiminnassaan komission asiantuntijaryhmien perustamista ja toimintaa koskevia horisontaalisia sääntöjä (13) ja raportoivat ryhmälle. Ne lakkautetaan heti, kun ne ovat täyttäneet toimeksiantonsa.
         
         
            7 artikla
            Ulkopuoliset asiantuntijat
            ENER-pääosasto voi kutsua ryhmän ulkopuolelta asiantuntijoita, joilla on erityisasiantuntemusta jostakin esityslistalla olevasta asiasta, osallistumaan ryhmän tai alaryhmien työskentelyyn tapauskohtaisesti.
         
         
            8 artikla
            Tarkkailijat
            
               1.   Yksityishenkilöille, järjestöille ja avoimuusrekisteriin rekisteröityneille julkisyhteisöille, kuten kuluttaja- ja työmarkkinajärjestöille ja kansalaisyhteiskunnan edustajille, voidaan myöntää tarkkailijan asema suoralla kutsulla.
            
            
               2.   Puheenjohtaja voi sallia sen, että tarkkailijat ja niiden edustajat osallistuvat ryhmän keskusteluihin ja jakavat asiantuntemustaan. Heillä ei kuitenkaan ole äänioikeutta.
            
         
         
            9 artikla
            Työjärjestys
            Ryhmä vahvistaa työjärjestyksensä jäsentensä yksinkertaisella enemmistöllä komission ehdotuksesta ja sen suostumuksella horisontaalisia sääntöjä noudattaen (14).
         
         
            10 artikla
            Salassapitovelvollisuus ja turvallisuusluokiteltujen tietojen käsittely
            Ryhmän jäsenten ja näiden edustajien sekä kutsuttujen asiantuntijoiden ja tarkkailijoiden on noudatettava salassapitovelvollisuutta, jota perussopimusten ja niiden täytäntöönpanosääntöjen nojalla sovelletaan kaikkiin toimielinten jäseniin ja niiden henkilöstöön, sekä unionin turvallisuusluokiteltujen tietojen suojaamista koskevia komission sääntöjä, jotka on vahvistettu komission päätöksissä (EU, Euratom) 2015/443 (15) ja (EU, Euratom) 2015/444 (16). Komissio voi toteuttaa kaikki aiheelliset toimenpiteet, jos kyseiset henkilöt eivät noudata näitä velvollisuuksia.
         
         
            11 artikla
            Kokouskulut
            
               1.   Ryhmän ja alaryhmien toimintaan osallistuvat henkilöt eivät saa palkkiota tarjoamistaan palveluista.
            
            
               2.   Komissio korvaa ryhmän ja alaryhmien toimintaan osallistuvien henkilöiden matka- ja oleskelukulut.
               Korvaus maksetaan voimassa olevien komission säännösten mukaisesti ja vuosittaisessa määrärahojen kohdentamista koskevassa menettelyssä komission osastoille myönnettyjen käytettävissä olevien määrärahojen puitteissa.
            
         
         
            Tehty Brysselissä 6 päivänä huhtikuuta 2022.
            
               
                  Komission puolesta
               
               Kadri SIMSON
               
                  Komission jäsen
               
            
         
         
            (1)  COM/2020/662 final.
         
            (2)  Komission suositus (EU) 2020/1563, annettu 14 päivänä lokakuuta 2020, energiaköyhyydestä.
         
            (3)  Jäsenvaltioiden toimintatarvetta energiaköyhyyden torjumiseksi korostetaan myös yhdennettyjen työllisyyssuuntaviivojen suuntaviivassa 8 ”Yhtäläisten mahdollisuuksien ja sosiaalisen osallisuuden edistäminen sekä köyhyyden torjuminen”. Suuntaviivat otetaan huomioon jäsenvaltioiden työllisyys- ja sosiaalipolitiikkojen koordinoinnissa talouspolitiikan eurooppalaisen ohjausjakson puitteissa.
         
            (4)  Euroopan sosiaalisten oikeuksien pilari, periaate 20 ”Peruspalvelujen saatavuus”: Euroopan sosiaalisten oikeuksien pilarin 20 periaatetta.| Euroopan komissio (europa.eu).
         
            (5)  COM(2021) 102 final.
         
            (6)  Euroopan parlamentin ja neuvoston asetus (EU) 2018/1999, annettu 11 päivänä joulukuuta 2018, energiaunionin ja ilmastotoimien hallinnosta, Euroopan parlamentin ja neuvoston asetusten (EY) N:o 663/2009 ja (EY) N:o 715/2009, Euroopan parlamentin ja neuvoston direktiivien 94/22/EY, 98/70/EY, 2009/31/EY, 2009/73/EY, 2010/31/EU, 2012/27/EU ja 2013/30/EU, neuvoston direktiivien 2009/119/EY ja (EU) 2015/652 muuttamisesta sekä Euroopan parlamentin ja neuvoston asetuksen (EU) N:o 525/2013 kumoamisesta (EUVL L 328, 21.12.2018, s. 1).
         
            (7)  SWD(2020) 960 final.
         
            (8)  Euroopan parlamentin ja neuvoston direktiivi (EU) 2019/944, annettu 5 päivänä kesäkuuta 2019, sähkön sisämarkkinoita koskevista yhteisistä säännöistä ja direktiivin 2012/27/EU muuttamisesta (EUVL L 158, 14.6.2019, s. 125).
         
            (9)  Euroopan parlamentin ja neuvoston direktiivi 2009/73/EY, annettu 13 päivänä heinäkuuta 2009, maakaasun sisämarkkinoita koskevista yhteisistä säännöistä ja direktiivin 2003/55/EY kumoamisesta (EUVL L 211, 14.8.2009, s. 94).
         
            (10)  Komission suositus (EU) 2021/1749.
         
            (11)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).
         
            (12)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (13)  C(2016) 3301 final.
         
            (14)  Ks. komission päätöksen C(2016) 3301 17 artikla.
         
            (15)  Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).
         
            (16)  Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).